Author: Tima
Last saved by: Goran Stojic

POSLE MNOGO GODINA ZASTOJA

Niškoj Toplani stigli novi zahtevi za priključak na toplovodnu mrežu

*Da li zbog pojeftinjenja, ili iz nekog drugog razloga, posle mnogo godina zastoja, niška Toplana dobila četiri nova zahteva za priključak

*Nisu se pravile zgrade, sada se mnogo toga radi pa otud i novi korisnici. Novi cenovnik odrađen je po tržištnim cenama i svim normativima koji važe u Srbiji, kaže za „Narodne novine“ pomoćnik direktora Toplane, zadužen za investicije, razvoj i projektovanje, Dragiša Nikolić

Nadzorni odbor JKP „Gradska toplana“ Niš doneo je 12. juna odluku o visini naknade za priključak na toplovodnu mrežu. Ovu odluku usvojilo je i Gradsko veće.
-Utvrđena je jedinična cena, a visina naknade u skladu je sa parametrima. Ako uporedimo dosadašnje i nove cene, možemo zaključiti da je došlo do pojeftinjenja u proseku za 15 do 20 odsto, izjavio je na sednici Gradskog veća direktor Toplane Predrag Milačić.
Da li zbog pojeftinjenja, ili iz nekog drugog razloga, posle mnogo godina zastoja, niška Toplana dobila je četiri nova zahteva za priključak.
-Nisu se pravile zgrade, sada se mnogo toga radi pa otud i novi korisnici. Cenovnik je odrađen po tržištnim cenama i svim normativima koji važe u Srbiji. Reč je o jednom papiru, ali dok smo do njega došli trebalo je 500 drugih papira da pogledamo. Cilj nam je bio da saznamo koliko to stvarno košta, da dođemo do najpoštenije cifre, kaže za „Narodne novine“ pomoćnik direktora Toplane, zadužen za investicije, razvoj i projektovanje, Dragiša Nikolić.
Kako on objašnjava, ranije je cena određivana na jedan način, a sada je to mnogo drugačije. 
-Pre sedam, osam godina uzimao se neki prosek, pa se kaže-to toliko košta. Sada su urađene stvarne cene. Primera radi, priključak Narodnog muzeja na toplovodnu mrežu nekada je koštao 805.000 dinara, a sada je to 756.000. Nadzorni odbor Toplane doneo je odluku o visini naknade za priključak na toplovodnu mrežu, ta odluka je prosleđena Sekretarijatu za energetiku, a oni Veću, ističe Nikolić.
Prema njegovim rečima, cena varijabilnog, odnosno fiksnog dela nije se menjala.
-Na prošlu nultu cenu ništa nije uticalo, zato smo zadržali istu cenu grejanja. Avgusta meseca radiće se nova nulta cena, pa ćemo videti, zaključio je pomoćnik direktora JKP „Gradska toplana“ Dragiša Nikolić.

LEG:UMESTO PROSEČNIH,SADA STVARNE CENE:Gradska toplana

LEG:DALJINSKO GREJANJE U NIŠU:cene niže od 15 do 20 odsto
LEG:JEFTINIJI I PRIKLJUČAK:više se gradi,otud i novi korisnici

(Projekat „Nišlije se uključuju u odlučivanje“ sufinansiran iz budžeta grada Niša)